- અનેકવાર એવું બનતું હોય છે કે તમને બહુ જ ગમતાં પ્લાન્ટ્સને મિનિટે મિનિટનું જતન કરીને તમે ઉગાડ્યા હોય અને વેકેશનમાં કે લગ્નસરામાં તમારે અઠવાડિયું દસ દિવસ બહારગામ જવાનું થાય તો તમારે પડોશી કે સગાસંબંધીને એવી રિક્વેસ્ટ કરીને જવું પડે કે તે લોકો તમારા પ્લાન્ટ્સનું ધ્યાન રાખે. અથવા તો દિવસમાં એકાદવાર તમારા ઘરે આવીને તેમાં પાણી નાખી જાય. કેટલાક ખાસ છોડમાં તો રેગ્યૂલર ખાતર પાણીનું ટાઇમ ટેબલ પણ જાળવવું પડતું હોય છે. ત્યારે ગાર્ડનિંગનો શોખ આપણને મૂંઝવી પણ નાખતો હોય છે. જોકે, હવે ટેક્નોલોજી એ હદે સ્માર્ટ બની ગઈ છે કે જે કૂંડામાં તમે તમારો મનગમતો પ્લાન્ટ વાવ્યો છે એ જ તેનું ધ્યાન રાખે તો? જેમને ટેક્નોલોજીની થોડી ઘણી ગતાગમ છે તેમને તો ખબર છે પણ સાવ અજાણ લોકો માટે એટલું કહેવું રહ્યું કે હવે આવા સ્માર્ટ પોટ બહુ સહેલાઈથી તમે ઓનલાઇન મેળવી શકો છો.